**Uunga siunnersuut:**

**Meeqqat illersuisuat aamma Meeqqat pillugit Siunnersuisoqatigiit pillugit Inatsisartut inatsisaata allanngortinneqarnera pillugu, Inuit Innarluutillit illersuisuat pillugu Inatsisartut inatsisaata allanngortinneqarnera pillugu, Utoqqaat illersuisuat pillugu Inatsisartut inatsisaata allanngortinneqarnera pillugu, Radiukkut tv-kkullu aallakaatitsisarneq pillugu Inatsisartut Inatsisaata allanngortinneqarnera pillugu, Isumaginninnermik suliassaqarfimmi pissaanermik atuineq pillugu Inatsisartut inatsisaata allanngortinneqarnera pillugu aamma Inuit Pisinnaatitaaffii pillugit Siunnersuisoqatigiit pillugit Inatsisartut inatsisaata allanngortinneqarnera pillugu Inatsisartut inatsisaat**

(Kalaallisut oqaaseq oqaaseqartartoq pillugu oqaatsitigut naqqiutit)

**§ 1**

Meeqqat illersuisuat aamma Meeqqat pillugit Siunnersuisoqatigiit pillugit Inatsisartut inatsisaanni nr. 11, 22. november 2011-meersumi, Meeqqat illersuisuat aamma Meeqqat pillugit Siunnersuisoqatigiit pillugit Inatsisartut inatsisaata allanngortinneqarnera pillugu Inatsisartut inatsisaannit nr. 27, 28. november 2019-imeersumit allanngortinneqartumi ima allannguisoqarpoq:

**1.** Meeqqat oqaaseqartartuat aamma Meeqqat pillugit Siunnersuisoqatigiit pillugit Inatsisartut inatsisaat imatut oqaasertalerneqassaaq:

**”** **Kapitali 1**

*Siunertaq aamma atuuffigisaa*

 **§ 1.**Inatsisartut inatsisaanni matumani inuiaqatigiinni meeqqat pisinnaatitaaffiisa soqutigisaasalu iluaquserneqarnissaat siunertaavoq.
*Imm. 2.* Inatsisartut inatsisaanni tunngavigineqarpoq Meeqqat Pisinnaatitaaffii pillugit Naalagaaffiit Peqatigiit Isumaqatigiissutaat.

**§ 2**.  Inatsisartut inatsisaat meeqqanut 18-it inorlugit ukiulinnut tamanut Kalaallit Nunaanni najugaqartunut atuuppoq.

  *Imm. 2.* Aammattaaq Inatsisartut inatsisaat meeqqanik inuusuttunillu ikiorsiisarneq pillugu inatsit naapertorlugu inunnut Kalaallit Nunaanni najugaqavissunut aamma suliniuteqareernermi malinnaaffigineqartunut atuuppoq.

**Kapitali 2**

*Meeqqat pisinnaatitaaffiinik sullissivimmik pilersitsineq*

**§ 3.**Naalakkersuisut meeqqat pisinnaatitaaffii pillugit suliffeqarfimmik pilersitsissapput, inuttaralugit Meeqqat oqaaseqartartuat, Meeqqat pillugit Siunnersuisoqatigiit aammalu allattoqarfik.
  *Imm. 2.* Meeqqat pisinnaatitaaffii pillugit suliffeqarfik Namminersorlutik Oqartussat ataanni politikkimut attuumassuteqanngitsumik suliffeqarfiussaaq. Suliffeqarfik Meeqqat oqaaseqartartuannit aqunneqassaaq.

*Meeqqat oqaaseqartartuat*

**§ 4.**  Meeqqat oqaaseqartartuat Naalakkersuisunit toqqarneqassaaq. Meeqqat oqaaseqartartuat Meeqqat pillugit Siunnersuisoqatigiinni siulittaasuussaaq.
  *Imm. 2.*  Meeqqat oqaaseqartartuat piffissami ukiunut sisamanut killissaleriikkamik ivertinneqartassaaq. Ivertitsisoqaqqissinnaavoq.
*Imm. 3.*Meeqqat oqaaseqartartuat piffissami toqqagaaffiup iluani Naalakkersuisunit tunuartinneqarsinnaavoq, tamatumunnga pissutaasinnaasoq ataaseq arlallilluunniit kinguliini taaneqartut naammassineqarsimappata:
1)  Inatsisartut inatsisaat manna malillugu Meeqqat oqaaseqartartuata suliassaasa suliarineqarnerat Meeqqat oqaaseqartartuannit annertuumik sumiginnarneqarsimappata.
2)  Meeqqat oqaaseqartartuat iliuuseqarsimappat Meeqqat oqaaseqartartuata Inatsisartut inatsisaannut tunngatillugu suliassaasa Meeqqat oqaaseqartartuannit isumannaatsumik suliarineqarnissaannik nalornisitsilersumik.
3)  Meeqqat oqaaseqartartuat soraartussatut Meeqqat pillugit Siunnersuisoqatigiit ilaasortaannit ikinnerpaamik tallimanit innersuussutigineqartassaaq aamma Meeqqat oqaaseqartartuata soraarnissaanut Naalakkersuisut pissutsinik misissuilluareernerisigut soraarsitsineq pissaaq. Innersuussutigineqartoq allagaassaaq tunngavilersorneqarsimassallunilu.

*Meeqqat pillugit Siunnersuisoqatigiit*

**§ 5.**Naalakkersuisut Meeqqat pillugit Siunnersuisoqatigiit pilersissavaat. Meeqqat pillugit Siunnersuisoqatigiit suliatigut assigiinngitsunit katitigaapput. Ilaasortat tamarmiullutik suliassaqarfiit ilaatigut uku pillugit annertuumik ilisimasaqassapput:
1)  meeqqat peroriartorneri ineriartornerilu,
2)  meeqqat atuarnerat,
3)  meeqqat kulturikkut sunngiffimmilu inuunerat,
4)  meeqqat peqqissuunerat,
5)  meeqqat inatsisitigut inissisimanerat, aamma
6)  meeqqat immikkut pisariaqartitsisut.
*Imm. 2.*  Meeqqat pillugit Siunnersuisoqatigiit 7-inik ilaasortaqarput, taakkunannga Naalakkersuisut ilaasortat 6-it toqqassavaat, §5, imm. 1, 3 aamma 4 aamma § 6, kiisalu Meeqqat oqaaseqartartuat toqqassallugu, tak. § 4.
*Imm. 3.*  Ilaasortat piffissamut ukiunut 4-nut toqqarneqassapput, taamaaliornikkut ukioq allortarlugu ilaasortanik 3-nik toqqaasoqartassaaq. Ilaasortat nutaat toqqarneqarnissaata tungaanut ilaasortaareersut atuutissapput. Ataasiarluni toqqagaaqqittoqarsinnaavoq.
*Imm. 4.*   Ilaasortat toqqarneqarsimasut akornanni tunuartoqartillugu, kingullermik qinigassatut inassutigineqarsimasut akornanni ilaasortassamik nutaamik Naalakkersuisut toqqaassapput.

**§ 6.** Kattuffinnit, peqatigiiffinnit il.il. meeqqat atugaannik suliaqartunit inassuteqartoqarneratigut Meeqqat pillugit Siunnersuisoqatigiinnut qinigassanngortitanik 3-nik Naalakkersuisut toqqaassapput.
*Imm. 2.*   Pisortatigut oqartussanit aamma pisortat namminersortullu meeqqanut paaqqinnittarfiannit inassuteqartoqarneratigut Meeqqat pillugit Siunnersuisoqatigiinnut qinigassanngortitanik 3-nik Naalakkersuisut toqqaassapput.
*Imm. 3.*   Qinigassanngortitatut inassutigineqartut § 5, imm. 1-mi taaneqartuni piginnaasaqarfiusut arlaanni ataatsimi arlalinniluunniit ilisimasaqarluarlutillu suliatigut piginnaasaqassapput.
*Imm. 4.*   Meeqqat pillugit Siunnersuisoqatigiinnut qinigassanngortitsinissamut inassuteqarnissaq pillugu maleruagassanik erseqqinnerusunik, aamma Meeqqat pillugit Siunnersuisoqatigiinnut qinigassanngortitanik toqqaanissamut piumasaqaatinik erseqqinnerusunik Naalakkersuisut aalajangersaasinnaapput.
*Imm. 5.*   Kattuffiit, peqatigiiffiit il.il. sorliit kiisalu pisortatigut oqartussat aamma pisortat namminersortullu suliffiutaat sorliit siunnersuisoqatigiinnut qinigassanngortitsisinnaanersut Naalakkersuisunit aalajangiiffigineqassaaq.

**§ 7.**  Meeqqat pillugit Siunnersuisoqatigiinni ilaasortaq piffissami toqqagaaffiup iluani

Naalakkersuisunit tunuartinneqarsinnaavoq, tamatumunnga pissutaasinnaasoq ataaseq arlallilluunniit kinguliini taaneqartut naammassineqarsimappata:
1)  Inatsisartut inatsisaat manna malillugu Meeqqat pillugit Siunnersuisoqatigiinnut ilaasortap suliassani annertuumik sumiginnarsimappagit.
2)  Meeqqat pillugit Siunnersuisoqatigiinnut ilaasortaq iliuuseqarsimappat ilaasortap Inatsisartut inatsisaannut tunngatillugu suliassaminik isumannaatsumik suliarinnissinnaaneranik nalornisitsilersumik.
3)  Meeqqat oqaaseqartartuat soraartussatut Meeqqat pillugit Siunnersuisoqatigiit ilaasortaannit 6-init innersuussutigineqartassaaq aamma Meeqqat oqaaseqartartuata soraarnissaanut Naalakkersuisut pissutsinik misissuilluareernerisigut soraarsitsineq pissaaq. Innersuussutigineqartoq allagaassaaq tunngavilersorneqarsimassallunilu.

*Meeqqat oqaaseqartartuata suliassai*

**§ 8.**   Meeqqat oqaaseqartartuata Meeqqat pillugit Siunnersuisoqatigiit siunnersuisoralugit meeqqat nalinginnarmik inuttullu pisinnaatitaaffiisa soqutigisaasalu iluaqusernissaat suliarissavai kiisalu inuiaqatigiinni meeqqat atugaat pillugit isiginninniarlunilu paasissutissiisassaaq.
*Imm. 2.*   Pingaartumik Meeqqat oqaaseqartartuat:
1)  Meeqqat pisinnaatitaaffii naammagittaalliuuteqarsinnaanerilu pillugit meeqqanut siunnersuillunilu ilitsersuisassaaq.
2)  Meeqqat atugaat aamma meeqqat pisinnaatitaaffii naammagittaalliuuteqarsinnaanerilu pillugit apeqqutinut tunngassuteqartunik, pisortatigut oqartussanut, pisortat namminersortullu suliffiinut kiisalu kattuffinnut peqatigiiffinnullu il.il. siunnersuillunilu ilitsersuisassaaq.
3)  Meeqqat Pisinnaatitaaffii pillugit Naalagaaffiit Peqatigiit Isumaqatigiissutaannut tunngatillugu Kalaallit Nunaata inatsisitigut atuutsitsinikkullu pisussaaffii naapertuunnersut misissortassavai.
4)  Meeqqat Pisinnaatitaaffii pillugit Naalagaaffiit Peqatigiit Isumaqatigiissutaanni aalajangersakkani siunertat aallaavigalugit meeqqat Kalaallit Nunaanni inuuneranni pissutsit nalilersortassavai.
5)  Meeqqat pillugit paasissutissat ingerlateqqittassavai, apeqqutit saqqumilaartut oqallisigisassanngortittarlugit, tamanut ammasumik oqallinnermi meeqqat illersortarlugit kiisalu oqallinnermi meeqqat peqataanissaannut periarfissat pitsaanerulersinnissaat sulissutigalugit inuiaqatigiinnilu ineriartornermut sunniuteqarluni.
6)  Meeqqat inatsisitigut inissisimaffiinut nukittorsaataasinnaasunik suliniutissanik siunnersuuteqartassaaq, aamma meeqqat inuiaqatigiillu akornanni aporaaffiusunik aaqqiissuteqarnissamut imaluunniit pitsaaliuinissamut suliniutissanik siunnersuuteqartassalluni.
*Imm. 3.*   Aammattaaq Meeqqat oqaaseqartartuat meeqqanut atugassarititaasut ineriartorteqqinneqarnerannut tunngatillugu ilisimasanik katersissaaq ingerlatitseqqittassallunilu, assersuutigalugu ilaqutariinnermut tunngasut, isumaginninnermut, peqqissutsimut, atuarnermut- ineqarnermullu tunngasut. Taamatut aamma Meeqqat oqaaseqartartuat:
1)  Meeqqanut atugassarititaasut pillugit misissuisimanernut, nalunaarusiornernut, ilisimatusarnikkut angusanut, naliliineq pillugu nalunaarusianut, kisitsisitigut paasissutissanut, misileraanermi inernernut il.il. paasissutissanik piviusunik pioreersunik katersineq aaqqissuusseqqissaarnerlu isumagissavaa.
2)  Meeqqanut atugassarititaasut pillugit paasissutissanik malinnaatitsisumik aaqqissuussineq aammalu meeqqanut atugassarititaasut pillugit ilisimasanik nutaanik ineriartortitseqqinneq.
3)  Meeqqanut atugassarititaasut pillugit ilisimasanik tamanut ingerlatitseqqinneq, ilanngullugit makkununnga ilinniagaqartunut, ilisimatusartunut, suliamik ingerlatalinnut, politikerinut aammalu soqutiginnittunut allanut.
*Imm. 4.*   Meeqqat oqaaseqartartuata sulineranut meeqqat akuliutsinneqassapput aamma § 8, imm. 2, nr. 1-6 tunngavigalugit suliniutit pillugit meeqqat sapinngisaq naapertorlugu tusarniarneqartassapput.

**§ 9.**   Meeqqat atugaannut aamma meeqqat pisinnaatitaaffiinut pingaaruteqartunik inatsisitigut suliniutinut allatigullu suliniutinut atatillugu Meeqqat oqaaseqartartuat tusarniarneqartassaaq.

**§ 10.**  Apeqqutini nalinginnaasuni tamani meeqqat atugaannut pingaaruteqartuni Inatsisartut, Naalakkersuisut pisortatigullu oqartussat allat Meeqqat oqaaseqartartuannut isumasiuisinnaapput.

*Meeqqat oqaaseqartartuata piginnaatitaaffii*

**§ 11.**Pissutsit Meeqqat oqaaseqartartuata suliaqarfiinut attuumassuteqartut pillugit Meeqqat oqaaseqartartuat killilersorneqarnani oqaaseqarsinnaatitaavoq, taamaattorli tak. § 19. Oqaaseqaatit kimut sammitinneqassanersut Meeqqat oqaaseqartartuata nammineq aalajangertassavaa.
*Imm. 2.*  Meeqqat oqaaseqartartuat namminerisaminik imaluunniit allat saaffiginnissuteqarnerisigut sulianik misissuisinnaallunilu qaqitsisinnaavoq. Meeqqat pingaarnersiuinermi salliunneqartassapput. Meeqqat oqaaseqartartuata pissutsit meeqqanut ataasiakkaanut tunngassuteqartut pinnagit, pissutsit meeqqanut nalinginnaasumik tunngassuteqartut kisiisa oqaaseqarfigisinnaavai.
*Imm. 3.*  Pisup suliarineqarnissaanut naammattumik pissutissaqarnersoq Meeqqat oqaaseqartartuata nammineq aalajangissavaa.
*Imm. 4.*  Meeqqat oqaaseqartartuat taamaallaat oqaaseqaateqarsinnaatitaavoq. Meeqqat oqaaseqartartuat aalajangiisinnaatitaanngilaq.

**§ 12.**  Pisortat namminersortullu meeqqanut paaqqinnittarfiinut aamma meeqqat pillugit peqatigiiffinnut kattuffinnullu il.il. tamanut Meeqqat oqaaseqartartuat kinaassutsimut uppernarsaatip takutinneratigut aammalu eqqartuussivimmit aalajangiisoqarnanilu killilersorneqarnani isersinnaatitaavoq.
*Imm. 2.*  Pisortatigut oqartussat kiisalu pisortat namminersortullu meeqqanik paaqqinnittarfiutaat aamma peqatigiiffiit kattuffiillu meeqqat atugaat pillugit suliaqartut nipangiussisimasussaatitaagaluarlutik inatsit manna naapertorlugu Meeqqat oqaaseqartartuata sulianik suliarinninnissaanut pisariaqartinneqartunik paasissutissanik Meeqqat oqaaseqartartuannut ingerlatitseqqittussaapput, tassa ingerlateqqinneqartoq inatsimmut allamut akerliunngippat.
*Imm. 3.*  Pisortatigut oqartussat suliffeqarfiillu imm. 2-mi taaneqartut saniatigut allat nipangiussisimasussaatitaagaluarlutik Meeqqat oqaaseqartartuata § 8, imm. 2, nr. 3 naapertorlugu sulianik suliarinninnissaanut pisariaqartinneqartunik paasissutissanik Meeqqat oqaaseqartartuannut ingerlatitseqqittussaapput.
*Imm. 4.*   Pisortatigut oqartussat aamma pisortat namminersortullu meeqqanik paaqqinnittarfiutaat kiisalu peqatigiiffiit kattuffiillu meeqqat atugaat pillugit suliaqartut, § 8, imm. 2, nr. 1-6-mi taaneqartut iluanni suliat pillugit aalajangiinerit suliaqarfiillu nassuiaateqarfigissagaat Meeqqat oqaaseqartartuata noqqaassutigisinnaavaa.

**§ 13.**  Meeqqat oqaaseqartartuata allattoqarfimmi suleqataasut ilaata Meeqqat oqaaseqartartuata suliaanik suliaqarallarnissaa aalajangersinnaavaa.

*Meeqqat pillugit Siunnersuisoqatigiit suliassaat*

  **§ 14.**  Meeqqat pisinnaatitaaffiinik Sullissiviup suliassai inatsisitigut tunngavilikkat aallaavigalugit Meeqqat pisinnaatitaaffiinik Sullissiviup ukiumoortumik qitiutillugit suliassai suliniutissaalu Meeqqat pillugit Siunnersuisoqatigiinnit aalajangersarneqartassapput.
*Imm. 2.*  Meeqqat pillugit suliaqarfimmi pilersaarutit ineriartortinnissaat, tassunga ilanngullugit pilersaarutit meeqqanut attaveqarnissamik oqaloqateqarnissamillu qulakkeerisut pillugit Meeqqat oqaaseqartartuata suliaqartarnerani Meeqqat pillugit Siunnersuisoqatigiit ikiuuttassapput.
*Imm. 3.*  Apeqqutini meeqqanut tunngassuteqartuni tamani Meeqqat oqaaseqartartuata siunnersuinerani ilitsersuineranilu Meeqqat pillugit Siunnersuisoqatigiit ikiuuttassapput.

**§ 15.**  Meeqqat pillugit Siunnersuisoqatigiit ukiumut minnerpaamik 4-riarlutik ataatsimiittassapput.
*Imm. 2.*   Aammattaaq ataatsimiittoqartassaaq, Meeqqat pillugit Siunnersuisoqatigiinni ilaasortat ikinnerpaamik 3-t Meeqqat oqaaseqartartuanut saaffiginnillutik ataatsimiinnissamik piumasaqarpata.
*Imm. 3.*  Meeqqat pillugit Siunnersuisoqatigiinni siulittaasoq aamma ilaasortat allat ikinnerpaamik 3-t ataatsimiinnermi najuuppata Meeqqat pillugit Siunnersuisoqatigiit aalajangiisinnaassuseqassapput.
*Imm. 4.*  Meeqqat pillugit Siunnersuisoqatigiit suleriaasissartik pillugu nammineq aalajangersaassapput. Suleriaasissaq tamanut saqqummiunneqartassaaq.

**§ 16.**   Pisortatigut oqartussanik, pisortat namminersortullu suliffiutaannik aamma kattuffinnik peqatigiiffinnillu inassuteqarsinnaatitaasunik, kiisalu meeqqanut tunngasutigut soqutigisaqaqatigiinnik allanik Meeqqat pillugit Siunnersuisoqatigiit ukiumoortumik ataatsimeeqateqartassapput.
*Imm. 2.*  Meeqqat pillugit Siunnersuisoqatigiit ingerlatsinerat pillugu Meeqqat pillugit Siunnersuisoqatigiit ukiut tamaasa allaganngorlugu nalunaarusiortassapput. Nalunaarusiaq tamanut saqqummiunneqartassaaq.

*Allattoqarfik*

**§ 17.**  Meeqqat oqaaseqartartuanut aamma Meeqqat pillugit Siunnersuisoqatigiinnut allattoqarfimmik pilersitsisoqassaaq.
  *Imm. 2.*  Allattoqarfiup suliassarai allaffissornikkut suliassat aammalu Meeqqanut oqaaseqartartoq Meeqqallu pillugit Siunnersuisoqatigiit sullittassallugit.
*Imm. 3.*  Meeqqat oqaaseqartartuat allattoqarfimmi pisortamik atorfinitsissaaq. Allattoqarfimmi pisortap qullersaraa Meeqqanut oqaaseqartartoq.
*Imm. 4.*  Allattoqarfimmi atorfillit atorfinitsitsinerni atugassarititaasuni aammalu suliffeqartitaanermi soraarnermilu pissutsinut tunngatillugu Kalaallit Nunaanni Namminersortut qitiusumik allattoqarfianni aalajangersakkat sukkulluunniit atuuttut ataaniipput.
*Imm. 5.*  Imm. 2 naapertorlugu immikkut ittumik suliassat isumagitinnissaannut suliamik paasisimasallit avataaneersut atorneqarsinnaapput.

**Kapitali 3**

*Suliamik suliarinninnermi malittarisassat*

**§ 18.**  Pisortat ingerlatsiviini sulianik suliarinnittarneq pillugu Inatsisartut inatsisaata toqqaannartumik Meeqqat oqaaseqartartuata sulianik ingerlatsinerani atorneqarsinnaanngiffiani, Inatsisartut inatsisaanni, tassunga ilanngullugit ingerlatsivinni ingerlatsinerup inatsisitigut periutsit tunngavigisai, inatsisitigut aalajangersarneqarsimanngitsunut, taamatut atuutsinneqassapput.
*Imm. 2*. Meeqqat oqaaseqartartuata § 11, imm. 2 tunngavigalugu saaffiginnissutit Meeqqat oqaaseqartartuanit tiguneqarsimasut itigartitsissutigisinnaavai. Aamma Meeqqat oqaaseqartartuata suliat Meeqqat oqaaseqartartuannit ingerlanneqartut unitsillugit toqqorsinnaavai. Meeqqat oqaaseqartartuata saaffiginnissutinik itigartitsinera aamma sulianik, nammineq piumassutsini naapertorlugu suliarilersimanngisaminik, unitsitsinera allakkatigut nalunaarutigineqartassaaq aammalu tunngavilersorneqartassalluni.
*Imm. 3.*  Meeqqat oqaaseqartartuata saaffiginnissutinik itigartitsineri aammalu sulianik unitsitsinera Naalakkersuisunut imaluunniit allaffissornikkut oqartussaasunut allanut maalaarutigineqarsinnaanngilaq. Aamma tamanna atuuppoq Meeqqat oqaaseqartartuata oqaaseqaataanut.

  **§ 19.**  Meeqqat oqaaseqartartuat, Meeqqat pillugit Siunnersuisoqatigiit aamma allattoqarfik pisortani suliffeqarfinni sulinermi malittarisassat atuuttut najoqqutaralugit nipangiussisussaatitaapput.

**Kapitali** **4**

*Aningaasalersuineq*

**§ 20.**   Meeqqat pisinnaatitaaffiinik Sullissivik aningaasalersorneqassaaq nunatta karsianit tapiissutit aqqutigalugit..
*Imm. 2.*  Taassuma saniatigut Meeqqat pisinnaatitaaffiinik Sullissivik sulinerminut atatillugu pisortatigut oqartussanit allanit imaluunniit kattuffinnit, peqatigiiffinnit, suliffeqarfinnit il.il. namminersortunit aningaasaliiffigineqarnissamik qinnuteqarsinnaavoq.
*Imm. 3.*  Meeqqat pisinnaatitaaffiinik Sullissivik Meeqqat pisinnaatitaaffiinik Sullissivimmi suliassat inatsisitigut aalajangersakkat iluanni suliffeqarfimmik ingerlatsisinnaavoq aningaasatigut isertitaqarnermik nassatalimmik.

**§ 21.**  Meeqqat pillugit Siunnersuisoqatigiinnut ilaasortat aningaasarsiaqarput, angalanermi ullormusiaqarput aammalu angalanermi aningaasartuutinut matussusiiffigineqassallutik Inatsisartunut, Naalakkersuisunut, il.il. ilaasortanut aningaasarsianut il.il. Inatsisartut Inatsisaanni aalajangersakkat malillugit. Aningaasartuutit taakkua akilerneqassapput nunatta karsiata ukiumoortumik tapiissutaannik.

*Aningaasatigut missingersuutit aamma naatsorsuutit*

**§ 22.**  Meeqqat oqaaseqartartuat ukiut tamaasa Naalakkersuisunut ukiumut aningaasarsiorfiusunut tulliuttumut aningaasatigut missingersuutissatut siunnersuummik tunniussaqassaaq. Siunnersuusiaq imaqassaaq isertitassatut aningaasartuutissatullu ilimagisanik. Peqatigitillugu Meeqqat oqaaseqartartuata tunniutissavaa ukiumut aningaasarsiorfiusumut pineqartumut nunatta karsiata tapiissutaasa annertussusissaannut siunnersuut.
*Imm. 2.*  Aningaasatigut missingersuummut siunnersuutip aammalu ukiumut aningaasarsiorfimmut tulliuttumut nunatta karsiata tapiissuteqarnissaata annertussusissaanut siunnersuutip tunniunneqarfissaannut Naalakkersuisut piffissaliissapput.

**§ 23.**  Meeqqat pisinnaatitaaffiinik Sullissiviani ukiup naatsorsuuteqarfiup malippaa ukioq aningaasarsiorfiusoq. Naatsorsuutit ukiumoortut kukkunersiorneqassapput kukkunersiuisumik naalagaaffimmit akuerisaasumik.

**§ 24.**  Meeqqat oqaaseqartartuata, Naalakkersuisut piffissaliussaata iluani, saqqummiutissavai naatsorsuutit ukiumoortut kukkunersiorneqarsimasut, kukkunersiuisup oqaaseqaataanik ilanngussartallit, Naalakkersuisunut akuerisassanngortillugit.

**Kapitali 5**

*Atortuulersitsineq ikaarsaariarnermilu aalajangersakkat*

  **§ 25.**  Inatsisartut inatsisaat manna ulloq 1. marts 2012-mi atulersinneqassaaq.
*Imm. 2.*  Peqatigisaanik Meeqqat Inuusuttullu pillugit Ilisimasaqarfik pillugu Inatsisartut inatsisaat nr. 26, 18. december 2003-imeersoq atorunnaarsinneqarpoq.
*Imm. 3.*  Meeqqat Inuusuttullu suliassaat pillugit ilisimasanik katersivik ingerlaannassaaq, soorlu tamanna Meeqqat pisinnaatitaaffiinik Sullissiviup allattoqarfiani Meeqqat Inuusuttullu Siulersuisui pillugit ilisimasanik katersivimmi aalajangerneqarsimasutut, Meeqqat pisinnaatitaaffiinik Sullissiviup ukiumoortumik qitiutillugit sammisassai- aammalu suliniuteqarfissai Meeqqat pillugit Siunnersuisoqatigiinnit aalajangerneqarnissaasa tungaanut, tak. § 14, imm. 1.”

**§ 2**

Inuit Innarluutillit illersuisuat pillugu Inatsisartut inatsisaanni nr. 1, 29. maj 2017-imeersumi ima allannguisoqarpoq:

1. Inuit Innarluutillit oqaaseqartartuat pillugu Inatsisartut inatsisaat imatut oqaasertalerneqassaaq:

**” Kapitali 1***Siunertaq*

**§ 1.**Inatsisartut inatsisaanni matumani inuiaqatigiinni innarluutillit pisinnaatitaaffiisa soqutigisaasalu iluaquserneqarnissaat siunertaavoq.
*Imm. 2.*Inatsisartut inatsisaanni Inuit innarluutillit pisinnaatitaaffii pillugit Naalagaaffiit Peqatigiit Isumaqatigiissutaat tunngavigineqarpoq.

 **Kapitali 2***Innarluutillit illersuisoqarfiat*

  **§ 2.**  Innarluutillit illersuisoqarfiat tassaavoq Inuit Innarluutillit oqaaseqartartuat

allattoqarfialu.
*Imm. 2.*  Innarluutillit illersuisoqarfiat Namminersorlutik Oqartussat ataanni politikkimut attuumassuteqanngitsumik suliffeqarfiuvoq. Suliffeqarfik Inuit innarluutillit oqaaseqartartuannit aqunneqassaaq.

 *Inuit Innarluutillit oqaaseqartartuat*

**§ 3.**  Inuit Innarluutillit oqaaseqartartuat Naalakkersuisunit toqqarneqassaaq.
  *Imm. 2.*  Inuit Innarluutillit oqaaseqartartuat piffissami ukiunut 3-nut killissaleriikkamik toqqarneqassaaq. Ataasiarluni toqqarneqaqqissinnaavoq. Inuit Innarluutillit oqaaseqartartuata manna tikillugu oqaaseqartartuusimasup tunuartinneqarneranut atatillugu Inuit Innarluutillit oqaaseqartartussaanik nutaamik toqqaasoqartillugu, tak. imm. 3, ukiut 3-t iluanni piffissami sinneruttumi Inuit Innarluutillit oqaaseqartartussaat nutaaq toqqarneqassaaq.
*Imm. 3*.  Inuit Innarluutillit oqaaseqartartuat piffissami ukiut 3-t iluanni Naalakkersuisunit tunuartinneqarsinnaavoq, tamatumunnga pissutaasinnaasut ataaseq arlallilluunniit kinguliini taaneqartut naammassineqarsimappata:
1) Inatsisartut inatsisaat manna malillugu Inuit Innarluutillit oqaaseqartartuata suliassaasa suliarineqarnerat Inuit Innarluutillit oqaaseqartartuannit annertuumik sumiginnarneqarsimappata.
2) Inuit Innarluutillit oqaaseqartartuat iliuuseqarsimappat Inuit Innarluutillit oqaaseqartartuata Inatsisartut inatsisaannut tunngatillugu suliassaasa Inuit Innarluutillit oqaaseqartartuannit isumannaatsumik suliarineqarnissaannik nalornisitsilersumik.

 *Inuit Innarluutillit oqaaseqartartuata suliassai*

  **§ 4.**  Inuit Innarluutillit oqaaseqartartuata inuit innarluutillit pisinnaatitaaffiisa soqutigisaasalu qulakkeernissaat iluaqusernissaallu suliarissavai kiisalu inuiaqatigiinni innarluutillit atugaannik qitiutitsillunilu paasissutissiisassaaq.
*Imm. 2.*Pingaartumik Inuit Innarluutillit oqaaseqartartuat:
1) Inuit innarluutillit pisinnaatitaaffii naammagittaalliuteqarsinnaanerilu pillugit siunnersuillunilu ilitsersuisassaaq.
2) Inuit innarluutillit atugaat, pisinnaatitaaffii naammagittaalliuteqarsinnaanerilu pillugit apeqqutinut tunngassuteqartunik, pisortani oqartussanut, pisortat namminersortullu suliffiinut kiisalu kattuffinnut peqatigiiffinnullu il.il. siunnersuillunilu ilitsersuisassaaq.

3) Inuiaqatigiinni inuit innarluutillit pillugit ilisimasat annertusarnissaat sulissutigissavaa, issuagaannarpalaartut, paqumigineqartut, isummat pigiliutiinnakkat kiisalu inunnut innarluutilinnut tunngatillugu akornutaasumik iliuutsit akiorniassallugit.
4) Inuit innarluutillit Pisinnaatitaaffii pillugit Naalagaaffiit Peqatigiit Isumaqatigiissutaannut tunngatillugu Kalaallit Nunaata inatsisitigut atuutsitsinikkullu pisussaaffii naapertuunnersut nalilersuiffigisassavai.
5) Inuit innarluutillit pillugit paassissutissanik ingerlatitseqqittassalluni, tamat oqallinneranni sinnerlugit oqaaseqartassalluni kiisalu inuit innarluutillit oqallinnermi peqataanissaannut periarfissaasa pitsaanerulernissaannik sulissuteqartassalluni inuiaqatigiinnilu ineriartornermik sunniuteqartassalluni.

6) Inuit innarluutillit inatsisitigut illersugaanerannik patajaallisaataasunik, inuillu innarluutillit inuiaqatigiillu akornanni aporaaffiusunik aaqqiissuteqarnissamut pitsaaliuinissamulluunniit suliniutissanik siunnersuuteqartassaaq.
  *Imm. 3.*  Inuit Innarluutillit oqaaseqartartuat aamma inuit innarluutillit atugaat pillugit ilisimasanik katersissaaq, ineriartortitsilluni ingerlatitseqqittassallunilu. Taakkua ilagalugit Inuit Innarluutillit oqaaseqartartuat:
1) Inuit innarluutillit atugaat pillugit aamma pioreersunik misissuisimanerit, nalunaarusiornerit, ilisimatusarnikkut angusat, nalilersuilluni nalunaarusiat, kisitsisit atorlugit nassuiaasiornerit, misileraanermi inernerit aamma najoqqutassanik assingusunik katersinerit aamma paasissutissanik attuumassuteqartunik aaqqissuusseqqissaarnerit isumagissavai.
2) Inuit innarluutillit atugaat pillugit paasissutissanik malinnaatitsisumik aaqqissuussineq aammalu atugaat pillugit ilisimasanik nutaanik ineriartortitsissaaq.

3) Inuit innarluutillit atugaat pillugit ilisimasanik tamanut ingerlatitseqqittassaaq, ilagalugit ilaatigut ilinniartut, ilisimatuut, ilinniarsimallutik sulisut, politikerit aamma soqutiginnittut allat.
  *Imm. 4*.  Inuit Innarluutillit oqaaseqartartuata sulinerani inuit innarluutillit aamma innarluutilinni suliassaqarfimmi soqutigisaqaqatigiit akuliutsinneqassapput aamma suliniutit pillugit tusarniarneqassapput pisinnaasat, attuumassuteqarneq ajornanngippallu imm. 2, nr. 1-6 naapertorlugit.

**§ 5.**  Inuit innarluutillit atugaannut pisinnaatitaaffiinullu pingaaruteqartunik inatsisitigut suliniutinut allatigullu suliniutinut atatillugu Inuit Innarluutillit oqaaseqartartuat tusarniarneqartassaaq.

**§ 6.** Inuit innarluutillit atugaannut pingaaruteqartuni apeqqutini nalinginnaasuni tamani, Inatsisartut, Naalakkersuisut aamma pisortani oqartussat allat Inuit Innarluutillit oqaaseqartartuannik isumasiuisinnaapput.

  **§ 7.** Inuit Innarluutillit oqaaseqartartuat ukiumoortumik pisortani oqartussanik attuumassuteqartunik, pisortat namminersortullu suliffeqarfiinik, kattuffinnik peqatigiiffinnillu il.il. kiisalu innarluutilinni suliassaqarfimmi soqutigisaqaqatigiinnik allanik ataatsimiititsisassaaq.

    *Imm. 2.*  Inuit Innarluutillit oqaaseqartartuat nunatta karsianit ukiumoortumik tapiissutit iluanni peqatigiiffinnut namminersortunut, suliffeqarfinnut kattuffinnullu ukiumoortumik ataatsimiinnermut atatillugu angalanernut ineqarnernullu aningaasartuutinut tamakkiisumik ilaannakortumilluunniit matussutissanik tapiisassaaq.

  **§ 8.**  Inuit Innarluutillit oqaaseqartartuat ukiut tamaasa suliffeqarfini pillugu ukiumoortumik allaganngorlugu nalunaarusiortassaaq. Nalunaarusiaq Inuit Innarluutillit oqaaseqartartuata nittartagaani tamanut saqqummiunneqartassaaq. Nalunaarusiaq, saqqummiussineq ilutigalugu, Naalakkersuisunut, Inatsisartunut kommuninullu nassiunneqartassaaq.

*Inuit Innarluutillit oqaaseqartartuata piginnaatitaaneri*

**§ 9.**  Inuit Innarluutillit oqaaseqartartuat piginnaatitaavoq Inuit Innarluutillit oqaaseqartartuata suliaqarfiinut pissutsit attuumassuteqartut pillugit killilersorneqarnani oqaaseqarsinnaanermut, taamaattorli § 14 takuuk. Oqaaseqaatit kimut sammitinneqassanersut Inuit Innarluutillit oqaaseqartartuata nammineq aalajangertassavaa.
*Imm. 2.*  Inuit Innarluutillit oqaaseqartartuata namminerisaminik imaluunniit allat saaffiginnissuteqarnerisigut sulianik misissuisinnaallunilu qaqitsisinnaavoq. Inuit innarluutillit pingaarnersiuinermi salliusassapput.

  *Imm. 3.*Inuit Innarluutillit oqaaseqartartuat taamaallaat pissutsit, inuit innarluutillit pillugit nalinginnaasumik imaqartunik oqaaseqarsinnaavoq, imaanngitsoq, inummut innarluutilimmut ataatsimut pissutsinik imaqartunik.

  *Imm. 4.*  Pisup suliarineqarnissaanut naammattumik pissutissaqarnersoq Inuit Innarluutillit oqaaseqartartuata nammineq aalajangissavaa.

  *Imm. 5.*  Inuit Innarluutillit oqaaseqartartuat taamaallaat oqaaseqaateqarsinnaatitaavoq. Inuit Innarluutillit oqaaseqartartuat aalajangiisinnaatitaanngilaq.

  **§ 10.**  Inuit Innarluutillit oqaaseqartartuat kinaassutsimik uppernarsaatinik takutitsinermigut aamma eqqartuussivimmit akuersiffigineqarnanilu killilersorneqarnani, inuit innarluutillit najugaanut imaluunniit uninngaarfiinut, sungiusarfiinut, suliffiinut assigisaannullu isersinnaatitaavoq.

  *Imm. 2.*  Pisortani oqartussat, inuit innarluutillit atugaannik suliaqartut, aamma pisortat suliffeqarfiutaat, inunnit innarluutilinnit najugaqarfigineqartut uninngaffigineqartulluunniit imaluunniit sungiusarfigineqartartut, suliffigineqartut assigisaalluunniit, nipangiussisimasussaatitaagaluartut inatsit manna naapertorlugu paasissutissanik Inuit Innarluutillit oqaaseqartartuanut ingerlatseqqittussaapput, Inuit Innarluutillit oqaaseqartartuata sulianik suliarinninnissaanut pisariaqartinneqartunik, inatsimmut allamut akerliunngippat.

  *Imm. 3.*  Inuit Innarluutillit oqaaseqartartuat pisortani oqartussanut aamma pisortat suliffeqarfiinut inuit innarluutillit atugaat pillugit suliaqartunut qinnuteqarsinnaavoq, § 4, imm. 2, nr. 1-6-imut taaneqartut iluanni aalajangiinerit, aalajangernerit aamma suliassaqarfinni sulisaatsit pillugit nalunaajaaqqullugit.

  *Imm. 4.*Inuit Innarluutillit oqaaseqartartuata imm. 1 naapertorlugu piginnaatitaanini allanut tunniussinnaanngilaa, taamaattoq § 11 takuuk*.*

**§ 11.**  Inuit Innarluutillit oqaaseqartartuata allattoqarfimmi sulisup Inuit Innarluutillit oqaaseqartartuata suliaanik suliaqarallarnissaa aalajangersinnaavaa.

  *Imm. 2.*Allattoqarfimmi sulisoq, Inuit Innarluutillit oqaaseqartartuata suliaanik suliaqarallartoq, suliassinneqarnermi kinguneranik § 10 naapertorlugu suliassanik aamma tigusisinnaavoq.

 *Allattoqarfik*

  **§ 12.**  Inuit Innarluutillit oqaaseqartartuanut allattoqarfimmik pilersitsisoqassaaq.

*Imm. 2*.  Allattoqarfiup suliassarai Inuit Innarluutillit oqaaseqartartuanut allaffissorneq sullissinerlu.

  *Imm. 3.*  Inuit Innarluutillit oqaaseqartartuat allattoqarfimmi suleqatinik atorfinitsitsissaaq ulluinnarnilu pisortamik toqqaassalluni. Ulluinnarni pisortap qullersaraa Inuit Innarluutillit oqaaseqartartuat.

*Imm. 4.*  Allattoqarfimmi atorfillit atorfinitsitsinerni atugassarititaasuni aammalu suliffeqartitaanermi soraarnermilu pissutsinut tunngatillugu Kalaallit Nunaanni Namminersortut qitiusumik allattoqarfianni aalajangersakkat sukkulluunniit atuuttut ataaniipput.

*Imm. 5.*  Suliamik paasisimasalinnik killimmik piffissalikkamik atugassaqartitaasumik imm. 2 naapertorlugu sulianut aalajangersimasunut suliarinnittussanik atorfinitsitsisoqarsinnaavoq.

 **Kapitali 3***Suliamik suliarinninnermi malittarisassat*

  **§ 13.**  Inuit Innarluutillit oqaaseqartartuata sulinerani pisortat ingerlatsiviini sulianik suliarinnittarneq pillugu Inatsisartut inatsisaata toqqaannartumik atorneqarsinnaanngiffiani, Inatsisartut inatsisaanni, ilagalugit ingerlatsivinni ingerlatsinerup inatsisitigut periutsit tunngavigisai, inatsisitigut aalajangersarneqarsimanngitsunut, taamaattut atuutsinneqassapput.

  *Imm. 2*.  Inuit Innarluutillit oqaaseqartartuat suliat, Inuit Innarluutillit oqaaseqartartuanit ingerlanneqartut unitsillugit inissikkallarsinnaavai. Inuit Innarluutillit oqaaseqartartuata saaffiginnissutinik itigartitsinera aamma sulianik unitsitilluni inissiigallarnera, Inuit Innarluutillit oqaaseqartartuata nammineq piumassutsini naapertorlugu suliarilersimanngisaminik, allaganngortinneqassapput tunngavilersorneqarlutillu.

  *Imm. 3.*  Inuit Innarluutillit oqaaseqartartuata saaffiginnissutinik itigartitsineri aammalu sulianik inissiigallarnera Naalakkersuisunut imaluunniit allaffissornikkut oqartussanut allanut maalaarutigineqarsinnaanngilaq. Assinganik Inuit Innarluutillit oqaaseqartartuata oqaaseqaataanut tamanna atuuppoq.

  **§ 14.**  Inuit Innarluutillit oqaaseqartartuat allattoqarfillu pisortani ingerlatsivinni sulinermi malittarisassat atuuttut najoqqutaralugit nipangiussisussaatitaapput.

 **Kapitali 4**
*Aningaasalersuineq*

  **§ 15.**  Innarluutillit illersuisoqarfiat aningaasalersorneqassaaq nunatta karsianit tapiissutit aqqutigalugit.

  *Imm. 2.*  Innarluutillit illersuisoqarfiat taassuma saniatigut sulinerminut atatillugu pisortatigut oqartussanit allanit imaluunniit kattuffinnit, peqatigiiffinnit, suliffeqarfinnit il.il. namminersortunit aningaasaliiffigineqarnissamik qinnuteqarsinnaavoq.

  *Imm. 3*.  Innarluutillit illersuisoqarfiat inatsisit aalajangersakkat iluanni suliniarsinnaavoq aningaasatigut isertitaqarnermik nassatalimmik. Isertitat Innarluutillit illersuisoqarfiata inatsisinik tunngaveqartunik suliassaannik naammassinninnissaannut ilaassapput.

 *Missingersuutit naatsorsuutillu*

**§ 16.**  Inuit Innarluutillit oqaaseqartartuat ukiut tamaasa Naalakkersuisunut ukiumut aningaasarsiorfiusumut tulliuttumut aningaasatigut missingersuutissatut siunnersuummik tunniussaqartassaaq. Siunnersuut isertitassatut aningaasartuutissatullu missingersuutinik imaqassaaq. Inuit Innarluutillit oqaaseqartartuata ilutigalugu ukiumut aningaasarsiorfiusumut pineqartumut nunatta karsiata tapiissutaasa annertussusissaannut siunnersuut tunniuttassavaa.

*Imm. 2.*  Aningaasatigut missingersuummut siunnersuutip aammalu ukiumut aningaasarsiorfimmut tulliuttumut nunatta karsiata tapiissuteqarnissaata annertussusissaanut siunnersuutip tunniunneqarfissaannut Naalakkersuisut piffissaliissapput.

  **§ 17.**  Inuit Innarluutillit oqaaseqartartuata ukioq naatsorsuiffiata ukioq naatsorsuiffik malippaa. Ukiumut naatsorsuutit inerneri kukkunersiuisumit nunap karsianik kukkunersiuisartumik kukkunersiorneqassapput.

**§ 18.**  Inuit Innarluutillit oqaaseqartartuata, Naalakkersuisut piffissaliussaata iluani, ukiumut naatsorsuutit kukkunersiorneqarsimasut, kukkunersiuisup oqaaseqaataanik ilanngussartallit, Naalakkersuisunut akuerisassanngortillugit saqqummiutissavai.

 **Kapitali 5***Atortuulersitsineq*

  **§ 19.**  Inatsisartut inatsisaat manna ulloq 1. juni 2017 atortuulersinneqassaaq.”

**§ 3**

Utoqqaat illersuisuat pillugu Inatsisartut inatsisaanni nr. 37, 28. november 2019-imeersumi Utoqqaat illersuisuat pillugu Inatsisartut inatsisaata allanngortinnissaa pillugu Inatsisartut inatsisaannit nr. 14, 1. december 2021-meersumit allanngortinneqartumi ima allannguisoqarpoq:

**1.**  Utoqqaat oqaaseqartartuat pillugu Inatsisartut inatsisaat imatut oqaasertalerneqassaaq:

” **Kapitali 1**

*Siunertaq*

 **§ 1.** Inatsisartut inatsisaanni matumani inuiaqatigiinni utoqqarnut atugassarititaasut soqutigisaasalu iluaquserneqarnissaat siunertaavoq.

**Kapitali 2**
*Utoqqaat illersuisoqarfiat*

  **§ 2.**  Utoqqaat illersuisoqarfiat tassaavoq Utoqqaat oqaaseqartartuat allattoqarfialu. Suliffeqarfik Utoqqaat oqaaseqartartuannit aqunneqassaaq.

 *Imm. 2.* Utoqqaat oqaaseqartartuat sulinermini politikkimut attuumassuteqarani sulivoq.

*Utoqqaat oqaaseqartartuat*

  **§ 3.**  Utoqqaat oqaaseqartartuat Naalakkersuisunit toqqarneqassaaq.

 *Imm. 2.* Utoqqaat oqaaseqartartuat piffissami ukiunut 3-nut killissaleriikkamik toqqarneqassaaq. Toqqaaqqittoqarsinnaavoq.

  *Imm. 3.*  Utoqqaat oqaaseqartartuat piffissami ukiut 3-t iluanni Naalakkersuisunit tunuartinneqarsinnaavoq, tamatumunnga pissutaasinnaasut ataaseq arlallilluunniit kinguliini taaneqartut naammassineqarsimappata:

1) Inatsisartut inatsisaat manna malillugu Utoqqaat oqaaseqartartuata suliassaasa suliarineqarnerat Utoqqaat oqaaseqartartuannit annertuumik sumiginnarneqarsimappata.

2) Utoqqaat oqaaseqartartuat iliuuseqarsimappat Utoqqaat oqaaseqartartuata Inatsisartut inatsisaannut tunngatillugu suliassaasa Utoqqaat oqaaseqartartuannit isumannaatsumik suliarineqarnissaannik nalornisitsilersumik.

  *Imm. 4.* Utoqqaat oqaaseqartartuata manna tikillugu oqaaseqartartuusimasup tunuartinneqarneranut atatillugu Utoqqaat oqaaseqartartussaannik nutaamik toqqaasoqartillugu, tak. imm. 3, ukiut 3-t iluanni piffissami sinneruttumi Utoqqaat oqaaseqartartussaat nutaaq toqqarneqassaaq.

*Utoqqaat oqaaseqartartuata suliassai*

  **§ 4.** Utoqqaat oqaaseqartartuata utoqqaat periarfissaasa soqutigisaasalu qulakkeernissaat iluaqusernissaallu suliarissavai kiisalu utoqqaat atugaannik qitiutitsillunilu paasissutissiisassaaq.

  *Imm. 2.*  Pingaartumik Utoqqaat oqaaseqartartuat:

1) Utoqqaat atugaat periarfissaallu pillugit utoqqarnut siunnersuillunilu ilitsersuisassaaq.

2) Utoqqaat atugaat pillugit apeqqutinut tunngassuteqartunik, pisortani oqartussanut, pisortat namminersortullu suliffiinut kiisalu kattuffinnut peqatigiiffinnullu il.il. siunnersuillunilu ilitsersuisassaaq.
3) Inuiaqatigiinni utoqqaat, atugaallu pillugit inuiaqatigiinni ilisimasat annertusarnissaat sulissutigissavaa.

4) Utoqqaat pillugit paasissutissanik ingerlatitseqqittassalluni, tamat oqallinneranni sinnerlugit oqaaseqartassalluni kiisalu utoqqaat oqallinnermi peqataanissaannut periarfissaasa pitsaanerulernissaannik sulissuteqartassalluni inuiaqatigiinnilu ineriartornermik sunniuteqartassalluni.

5) Utoqqaat atugaannik periarfissaannillu patajaallisaataasunik suliniutissanik siunnersuuteqartassaaq.

  *Imm. 3.*  Kommuninit kattuffinnillu utoqqarnik sullissisut utoqqarnut sinniisui, Utoqqaat oqaaseqartartuata sulineranut naleqquttumik periarfissaqarnerlu aallaavigalugit imm. 2, nr. 1-5 malillugit peqataatinneqartassapput.

  **§ 5.**  Utoqqaat atugaannut pingaaruteqartunik inatsisitigut suliniutinut allatigullu suliniutinut atatillugu Utoqqaat oqaaseqartartuat tusarniarneqartassaaq.

  **§ 6.** Utoqqaat atugaannut pingaaruteqartuni apeqqutini nalinginnaasuni Inatsisartut, Naalakkersuisut aamma pisortani oqartussat allat Utoqqaat oqaaseqartartuannik isumasiuisinnaapput.

  **§ 7.**  Utoqqaat oqaaseqartartuat ukiut tamaasa suliffeqarfini pillugu ukiumoortumik allaganngorlugu nalunaarusiortassaaq.

 *Imm. 2.* Nalunaarusiaq Utoqqaat oqaaseqartartuata nittartagaani tamanut saqqummiunneqartassaaq.

 *Imm. 3.* Nalunaarusiaq, saqqummiussineq ilutigalugu, Naalakkersuisunut, Inatsisartunut kommuninullu nassiunneqartassaaq.

*Utoqqaat oqaaseqartartuata piginnaatitaaneri*

  **§ 8.**  Utoqqaat oqaaseqartartuat piginnaatitaavoq Utoqqaat oqaaseqartartuata suliaqarfiinut pissutsit attuumassuteqartut pillugit killilersorneqarnani oqaaseqarsinnaanermut, taamaattorli tak. § 11. Oqaaseqaatit kimut sammitinneqassanersut Utoqqaat oqaaseqartartuata nammineq aalajangertassavaa.

  *Imm. 2.*  Utoqqaat oqaaseqartartuata pissutsit utoqqarnut ataasiakkaanut tunngassuteqartut pinnagit, pissutsit utoqqarnut nalinginnaasumik tunngassuteqartut kisiisa oqaaseqarfigisinnaavai.

*Imm. 3.*  Utoqqaat oqaaseqartartuat taamaallaat oqaaseqaateqarsinnaatitaavoq. Utoqqaat oqaaseqartartuat aalajangiisinnaatitaanngilaq.

*Allattoqarfik*

 **§ 9.** Utoqqaat oqaaseqartartuanut allattoqarfimmik pilersitsisoqassaaq.

 *Imm. 2*. Allattoqarfik aqutsinermi allaffissornikkut suliaqassaaq aamma suliamut tunngasunik Utoqqaat oqaaseqartartuannut ikiuuttassalluni.
 *Imm. 3.* Utoqqaat oqaaseqartartuat allattoqarfimmi suleqatissamik atorfinitsitsissaaq ulluinnarni allattoqarfiup atuunnera isumagisassaralugu.

 *Imm. 4.* Suliamik paasisimasalinnik killimmik piffissalikkamik atugassaqartitaasumik sulianut aalajangersimasunut suliarinnittussanik atorfinitsitsisoqarsinnaavoq.

 *Imm. 5.* Allattoqarfimmi atorfillit atorfinitsitsinerni atugassarititaasuni aammalu suliffeqartitaanermi soraarnermilu pissutsinut tunngatillugu Kalaallit Nunaanni Namminersortut qitiusumik allattoqarfianni aalajangersakkat sukkulluunniit atuuttut ataaniipput.

**Kapitali 3***Suliamik suliarinninnermi malittarisassat*

**§ 10.** Utoqqaat oqaaseqartartuata sulinerani pisortat ingerlatsiviini sulianik suliarinnittarneq pillugu Inatsisartut inatsisaata toqqaannartumik atorneqarsinnaanngiffiani, Inatsisartut inatsisaanni, aamma ingerlatsivinni ingerlatsinerup inatsisitigut periutsini tunngavigisat, aamma inatsisitigut aalajangersarneqarsimanngitsunut, taamatut atuutsinneqassapput.

  *Imm. 2.*  Utoqqaat oqaaseqartartuata saaffiginninnerit itigartissinnaavai aamma suliat, Utoqqaat oqaaseqartartuannit ingerlanneqartut unitsillugit inissikkallarsinnaavai.

 *Imm. 3.* Utoqqaat oqaaseqartartuata saaffiginnissutinik itigartitsineri aamma sulianik unitsitsilluni inissiigallarneri, Utoqqaat oqaaseqartartuata nammineq piumassutsini naapertorlugu suliarilersimanngisaminik, allaganngortinneqassapput tunngavilersorneqarlutillu.

  *Imm. 4.*  Utoqqaat oqaaseqartartuata saaffiginnissutinik itigartitsineri aamma sulianik unitsitsilluni inissiigallarneri Naalakkersuisunut imaluunniit allaffissornikkut oqartussanut allanut naammagittaalliuutigineqarsinnaanngillat. Assinganik Utoqqaat oqaaseqartartuata oqaaseqaataanut tamanna atuuppoq.

**§ 11.**  Utoqqaat oqaaseqartartuat allattoqarfillu § 9 naapertorlugu pisortani ingerlatsivinni sulinermi malittarisassat atuuttut najoqqutaralugit nipangiussisussaatitaapput.

**Kapitali 4***Aningaasalersuineq*

**§ 12.**  Utoqqaat illersuisoqarfiat aningaasalersorneqassaaq nunatta karsianit tapiissutit aqqutigalugit.
  *Imm. 2.*  Utoqqaat oqaaseqartartuat sulinerminut atatillugu pisortani oqartussanit allanit imaluunniit kattuffinnit, peqatigiiffinnit, suliffeqarfinnit namminersortunit il.il. aningaasaliiffigineqarnissamik qinnuteqarsinnaavoq.

*Imm. 3.*  Utoqqaat oqaaseqartartuat inatsisit aalajangersakkat iluanni suliniarsinnaavoq aningaasatigut isertitaqarnermik nassatalimmik. Isertitat Utoqqaat oqaaseqartartuata inatsisinik tunngaveqartunik suliassaanik naammassinninnissaanut ilaassapput.

*Missingersuutit naatsorsuutillu*

  **§ 13.**  Utoqqaat oqaaseqartartuat ukiut tamaasa Naalakkersuisunut ukiumut aningaasarsiorfiusumut tulliuttumut aningaasatigut missingersuutissatut siunnersuummik tunniussaqartassaaq. Siunnersuut isertitassatut aningaasartuutissatullu missingersuutinik imaqassaaq. Utoqqaat oqaaseqartartuata ilutigalugu ukiumut aningaasarsiorfiusumut pineqartumut nunatta karsiata tapiissutaasa annertussusissaannut siunnersuut tunniuttassavaa.

  *Imm. 2.* Aningaasatigut missingersuummut siunnersuutip aamma ukiumut naatsorsuiffimmut tulliuttumut nunatta karsiata tapiissuteqarnissaata annertussusissaanut siunnersuutip tunniunneqarfissaanut Naalakkersuisut piffissaliissapput.

  **§ 14.** Utoqqaat illersuisoqarfiata ukiumut naatsorsuiffiata ukioq naatsorsuiffik malissavaa.

 *Imm. 2.* Ukiumut naatsorsuutit inerneri kukkunersiuisumit nunap karsianik kukkunersiuisartumik kukkunersiorneqassapput.

  **§ 15.**  Utoqqaat oqaaseqartartuata ukiumut naatsorsuutit kukkunersiorneqarsimasut, kukkunersiuisup oqaaseqaataanik ilanngussartallit, Naalakkersuisunut akuerisassanngortillugit saqqummiutissavai.

 *Imm. 2.* Naalakkersuisut saqqummiussinissamut piffissaliissapput, tak. imm. 1.

**Kapitali 5**
*Atuutilerfia*

**§ 16.**  Inatsisartut inatsisaat manna ulloq 1. januaari 2020-mi atuutilissaaq.”

**§ 4**

Radiukkut tv-kkullu aallakaatitsisarneq pillugu Inatsisartut Inatsisaanni nr. 7, 8. juni 2014-imeersumi ima allannguisoqarpoq:

**1.** § 33 imm. 2 imatut oqaasertalerneqassaaq:

**”**Imm. 2.  Atuisut siunnersuisoqatigiiffianni qulingiluanik ilaasortaqartumi ilaasortat ukuninnga innersuussisoqarneratigut Naalakkersuisunit toqqarneqartassapput:

1)  Meeqqat oqaaseqartartuat, ilaasortassamik ataatsimik innersuussisartoq.
2)  Oqaasileriffik, ilaasortassamik ataatsimik innersuussisartoq.
3)  Kalaallit Nunaanni eqqumiitsuliortut kulturimillu ingerlatsisut nuna tamakkerlugu kattuffiat ilaasortassamik ataatsimik innersuussisartoq.
4)  Innarluutillit nuna tamakkerlugu kattuffiat ilaasortassamik ataatsimik innersuussisartoq.
5)  Kalaallit Nunaanni tusarnaartartut isiginnaartartullu nuna tamakkerlugu kattuffiat ilaasortassamik ataatsimik innersuussisartoq.
6)  Radioqarfiit tv-qarfiillu nuna tamakkerlugu kattuffiat ilaasortassamik ataatsimik innersuussisartoq.
7)  Ilisimatusarfik ilaasortassamik ataatsimik innersuussisartoq.
8)  Nunaqarfiit Nuna Tamakkerlugu Peqatigiiffiat ilaasortassamik ataatsimik innersuussisartoq.
9)  Kalaallit Nunaanni Utoqqaat Peqatigiiffiat ilaasortassamik ataatsimik innersuussisartoq.”

**§ 5**

Isumaginninnermik suliassaqarfimmi pissaanermik atuineq pillugu Inatsisartut inatsisaanni nr. 8, 20. juuni 2022-meersumi ima allannguisoqarpoq:

**1.** § 26, imm. 2, imatut oqaasertalerneqassaaq:

**”**Imm. 2.  Ukunannga nakkutigisaanngitsumik aallaffigeqattaannerit pulaarneqarnerillu meeqqap

pisinnaatitaaffigaa:

1)  inissinneqarsimasup kommunimi najugaqarfigisaani- aamma kommunimi angerlarsimaffigisaani kommunalbestyrelsini ilaasortanit,

2)  Naalakkersuisuni ilaasortanit,
3)  Inatsisartuni ilaasortanit,
4)  pisortani oqartussanit allanit
5)  eqqartuussivimmit,
6)  unnerluussisussaatitaasunit,
7)  politiinit,
8)  meeqqap illersuisuanit,
9)  meeqqap meeqqatut illersuisuanit,
10)  Inatsisartut Ombudsmandiannit,
11)  Folketingip Ombudsmandianit,
12)  Europami Inuit pisinnaatitaaffii pillugit eqqartuussivianit,
13)  Europami Naalliutsitsisarneq pillugu ataatsimiititaliamit,
14)  Meeqqat oqaaseqartartuanit, aamma
15)  Inuit innarluutillit oqaaseqartartuanit.”

**2.** § 60, imm. 2, imatut oqaasertalerneqassaaq:”Imm. 2.  Ukunannga nakkutigisaanngitsumik aallaffigeqattaannerit pulaarneqarnerillu tigummigallagaasup pisinnaatitaaffiga:

1)  inissinneqarsimasup kommunimi najugaqarfigisaani- aamma kommunimi angerlarsimaffigisaani kommunalbestyrelsini ilaasortanit,

2)  Naalakkersuisuni ilaasortanit,
3)  Inatsisartuni ilaasortanit,
4)  eqqartuussivimmit,
5)  unnerluussisussaatitaasunit,
6)  politiinit,
7)  tigummigallarneqartup illersuisuanit,
8)  tigummigallarneqartup meeqqatut illersuisuanit,
9)  Inatsisartut Ombudsmandiannit,
10)  Folketingip Ombudsmandianit,
11)  Europami Inuit pisinnaatitaaffii pillugit eqqartuussivianit,
12)  Europami Naalliutsitsisarneq pillugu ataatsimiititaliamit,
13)  Utoqqaat oqaaseqartartuanit, aamma
14)  Inuit innarluutillit oqaaseqartartuanit.”

**§ 6**

Inuit Pisinnaatitaaffii pillugit Siunnersuisoqatigiit pillugit Inatsisartut inatsisaanni nr. 20, 27. november 2018-imeersumi ima allannguisoqarpoq:

**1.** § 3, imm. 2, imatut oqaasertalerneqassaaq:

*”Imm. 2.*  Tulliullugit taaneqartut Inuit Pisinnaatitaaffii pillugit Siunnersuisoqatigiinni aalajangersimasumik ilaasortaapput:

1)  Meeqqat oqaaseqartartuat,

2)  Inuit innarluutillit oqaaseqartartuat, aamma

3)  Naligiissitaanissamut Siunnersuisoqatigiit siulittaasuat.”

**§ 7**

Inatsisip nalunaarutigineqarneratigut atuutilissaaq.

*Namminersorlutik Oqartussat, ulloq xx. xxx 2023*

Naalakkersuisut Siulittaasuat